***Η μάχη της Αλγερίας*** (ιταλ. *La battaglia di Algeri* = «Η μάχη του Αλγερίου», αραβ. معركة الجزائر) είναι ιστορική δραματική και πολεμική κινηματογραφική ταινία του 1966 ιταλικής και αλγερινής συμπαραγωγής, σε σκηνοθεσία του Τζίλλο Ποντεκόρβο. Βασίζεται σε πραγματικά γεγονότα που συνέβησαν κατά την εξέγερση των Αλγερινών κατά των Γάλλων στον Πόλεμο της Αλγερίας (1954-1962). Η ταινία γυρίστηκε στο Αλγέρι και το ύφος της είναι παρόμοιο με εκείνο των Ιταλών σκηνοθετών Τζουζέππε ντε Σάντις και Ρομπέρτο Ροσσελλίνι. Περιέχει αρκετές «ντοκιμαντερίστικες» σκηνές στο ύφος των κινηματογραφικών επικαίρων της εποχής, ενώ είναι ολόκληρη ασπρόμαυρη, σε φωτογραφία του Μαρτσέλλο Γκάττι. Παίζουν σε αυτό ερασιτέχνες ηθοποιοί (εκτός από έναν), οι οποίοι είχαν ζήσει τον αληθινό πόλεμο της Αλγερίας. Ο Ποντεκόρβο εστιάζει κυρίως στους ντόπιους Αλγερινούς, ενώ η ταινία αποτελεί συμπαραγωγή με μια αλγερινή κινηματογραφική εταιρεία. Το μοντάζ είναι των Μάριο Μόρρα και Μάριο Σεραντρέι.

Η ταινία εστιάζει στον μαχητή αντάρτη Αλή Λα Πουέν στα έτη από το 1954 μέχρι το 1957, όταν μαχητές του FLN αναδιοργανώθηκαν και κυριάρχησαν στην Κασμπά, την κεντρική περιοχή του Αλγερίου. Η δράση τους αντιμετωπίζεται από Γάλλους αλεξιπτωτιστές, που επιχειρούν να ξανακερδίσουν έδαφος. Η ταινία παρουσιάζει την οργάνωση του αντάρτικου και τις παράνομες μεθόδους, όπως τα βασανιστήρια, που χρησιμοποιούνταν από τις αποικιακές αρχές για την καταπολέμησή του.

Στο τέλος η Αλγερία αποκτά την ανεξαρτησία της από τη Γαλλία, γεγονός που o Ποντεκόρβο παρουσιάζει στον επίλογο της ταινίας.

Το έργο έχει επαινεθεί γενικώς από την κριτική. Το εντυπωσιακό είναι ότι χρησιμοποιήθηκε ως εκπαιδευτικό υλικό από καθηγητές σε στρατιωτικές σχολές και κυβερνητικούς συμβούλους στρατηγικής για το πώς να αντιμετωπίζεται η αντιστασιακή δράση ανταρτών, αλλά και από επαναστατικές ομάδες. Υπήρξε και παραμένει εξαιρετικά δημοφιλής στην Αλγερία, καθώς παρέχει μια «λαϊκή μνήμη» του αγώνα για την ανεξαρτησία από τη Γαλλία. Από την άλλη, κέρδισε τον Χρυσό Λέοντα στο 27ο Φεστιβάλ της Βενετίας. Κέρδισε επίσης υποψηφιότητες για τρία Βραβεία «Όσκαρ»: καλύτερης ξένης ταινίας το 1967 (έχασε από τη γαλλική ταινία *Ένας άντρας και μια γυναίκα*), σκηνοθεσίας και σεναρίου το 1969 (το οποίο έγραψε ο Ποντεκόρβο μαζί με τον Φράνκο Σολίνας).

Σε ψηφοφορία μεταξύ επαγγελματιών του κινηματογράφου το 2012 από το βρετανικό κινηματογραφικό περιοδικό *Sight & Sound*, η ταινία κατέλαβε την 48η θέση στις «250 καλύτερες παγκοσμίως ταινίες όλων των εποχών». Επίσης, σε κατάλογο με τις «500 καλύτερες ταινίες όλων των εποχών» του περιοδικού *Empire* πήρε την 120ή θέση.

Επειδή το αντικείμενο της ταινίας ήταν θέμα έντονης κοινωνικοπολιτικής αντιδικίας, η *Η μάχη της Αλγερίας* απαγορεύθηκε επί 5 έτη να προβληθεί στη Γαλλία, σε μια από τις μείζονες περιπτώσεις λογοκρισίας στη μεταπολεμική Γαλλία.

Παραπομπές
----------

1. ↑  Jill Bennett: *Slow Looking: The Ethics and Politics of Aesthetics*, *Empathic Vision: Affect, Trauma, and Contemporary Art* (Stanford University Press, 2005). Mark Reinhardt, Holly Edwards, Erina Duganne: *Beautiful Suffering: Photography and the Traffic in Pain* (University of Chicago Press, 2007). Gillo Pontecorvo: *The Battle of Algiers* (Criterion: ειδική έκδοση τριών DVD, 2004)
2. ↑  «Gillo Pontecorvo: The Battle of Algiers». *The Guardian*.
3. ↑  «Critics' top 100». *bfi.org.uk*. Αρχειοθετήθηκε από το πρωτότυπο στις 19 Αυγούστου 2012. Ανακτήθηκε στις 14 Μαρτίου 2016.
4. ↑  «The 500 Greatest Movies Of All Time». *Empire*. 2 Οκτωβρίου 2015. Ανακτήθηκε στις 14 Μαρτίου 2016.
5. ↑  Patricia Caillé: «The Illegitimate Legitimacy of the Battle of Algiers in French Film Culture», *Interventions: International Journal of Postcolonial Studies*, τόμος 9, τεύχος 3 (2007), ειδικό τεύχος: «Gillo Pontecorvo's Battle of Algiers, 40 Years On»

Βιβλιογραφία
------------

* Aussaresses, Paul: *The Battle of the Casbah: Terrorism and Counter-Terrorism in Algeria, 1955-1957*, Enigma Books, Νέα Υόρκη 2010, ISBN 978-1-929631-30-8

Εξωτερικοί σύνδεσμοι
--------------------

* Επίσημη ιστοσελίδα στον ιστότοπο της Rialto Pictures
* Η μάχη της Αλγερίας στην IMDb
* Η ταινία στο AllMovie
* *The Battle of Algiers* στο Rotten Tomatoes
* Η ταινία στο Metacritic

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 203737529

 |

 |